લોકસાહિત્યમાં કૃષ્ણ અને રાધાને અદકું સ્થાન મળ્યું છે. કૃષ્ણની મોરલીને પણ લોકગાયકોએ સારાં એવાં લાડ લાડાવ્યાં છે. અહીં મોરલી એ નારી કે સ્ત્રીનો સંકેત કરે છે. એનાં રૂસણાંની વાત આ ગીતમાં કરવામાં આવી છે. એનું રૂસણું રંગીન છે. જરા વિશિષ્ટ ભાવછટાવાળું છે, પણ આ રૂઠેલી નારને મનાવે કોણ? પ્રથમ પ્રયત્ન સસરા કરે છે. પણ એમના પ્રયત્નોને આ નારી ગણકારતી નથી. સાસુ, જેઠ, દિયર વગેરેના પ્રયત્ને પણ માનતી નથી. છેવટે 'પરણ્યો' મનાવવા જાય છે ત્યારે 'એની વાળેલી ઝટ વળી જાઉં' એવો ભાવ બદલી પાછી ફરવા તત્પર થાય છે.